Juan Jose Pujana

Juan Jose Pujana Artza (Bilbo, Bizkaia, 1943ko urtarrilaren 13a - Elorrio,  2022ko otsailaren 1a) politikaria eta abokatua izan zen, Eusko Legebiltzarreko estreinako lehendakaria. Eusko Alderdi Jeltzaleko (EAJ) kide bere ibilbide politikoaren hasieran, Eusko Alkartasuna alderdiaren sortzaileetako bat gerora, 1986an. Euskalerriaren Adiskideen Elkarteko kidea zen. Grezia klasikoaren zalea zen, eta kultura ingurune hartako zenbait idazlan euskaratu zituen.

 Ibilbidea 
Ekonomia Zuzenbideko lizentzia eskuratu zuen Deustuko Unibertsitatean. Gazte-gaztetatik politikan sartuta, Eusko Alderdi Jeltzaleko kide izan zen klandestinitatean, Francoren diktaduraren garaian. Alderdi horren bileretako asko egin ziren Pujanaren bulegoan. Euzkadi Buru Batzarreko idazkari nagusia izan zen.

Eusko Kontseilu Nagusian Lurralde-Antolamendu, Hirigintza eta Ingurumeneko sailburu izan zen 1978tik 1980ra bitartean, Juan Ajuriagerraren ordezko. Euskal Autonomia Erkidegoa sortu berritan, Bizkaitik legebiltzarkide postu baterako hautatu zuten, eta Eusko Legebiltzarreko lehendabiziko mahaiburua izan zen. Kargu horretan jardun zuen Legebiltzarraren lehenengo bi legealdietan, 1980-1986 artean.

Ondoren, 1986an, Eusko Alkartasuneko (EA) kide sortzaileetako bat izan zen. Alderdi horrekin, legealdi batez senataria izan zen Espainiako Senatuan, 1987tik 1991 arte. EAJ eta EA alderdien arteko koalizioa desegin zenean, Pujana Eusko Alkartasunetik irten zen.

Politika utzi eta gero, 2005ean, Musikene-Euskal Herriko Goi Mailako Musika Ikastegiko koordinatzaile nagusia izan zen, 2009 arte.

 Erreferentziak 

 Kanpo estekak 

Kategoria:Bilbotarrak
Kategoria:Elorriotarrak
Kategoria:Bizkaiko politikariak
Kategoria:Bizkaiko abokatuak
Kategoria:Euskal Herriko itzultzaileak
Kategoria:Eusko Alkartasuneko politikariak
Kategoria:Jelkideak
Kategoria:Eusko Legebiltzarreko mahaiburuak
Kategoria:Eusko Legebiltzarreko legebiltzarkideak I. legegintzaldian
Kategoria:Eusko Legebiltzarreko legebiltzarkideak II. legegintzaldian
Kategoria:Eusko Legebiltzarreko legebiltzarkideak III. legegintzaldian
Kategoria:Euskalerriaren Adiskideen Elkarteko kideak